**Vladimír Országh** (s. 24. toukokuuta 1977 Banská Bystrica, Tšekkoslovakia) on slovakialainen jääkiekkovalmentaja sekä entinen oikea laitahyökkääjä ja maailmanmestari. Hän toimii nykyään Slovakian Extraligassa pelaavan HC Banská Bystrican päävalmentajana. Országh pelasi NHL-urallaan yhteensä 289 runkosarjaottelua tehopistein 54+65=119 ja keräten 194 jäähyminuuttia sekä kuusi playoff-ottelua tehden kaksi maalia ja keräten neljä jäähyminuuttia. Hän oli pelityyliltään kahden suunnan hyökkääjä, joka pelasi kokoonsa nähden varsin aggressiivisesti. Országhin vahvuuksiin kuului luistelu, mailankäsittelytaito, työmoraali, asenne ja maalinedustapelaaminen. Polvivaivat lopettivat hänen uransa.

Pelaajaura
----------

### Seuraura

Országh aloitti jääkiekon kotikaupungissaan HC Banská Bystrican joukkueessa, jossa hän pelasi ensimmäiset miesten pelinsä 17-vuotiaana Slovakian 1. Ligassa kaudella 1994–1995. Országh pelasi samalla kaudella myös yhden Extraliigan ottelun MHC Martinin joukkueessa. New York Islanders varasi hänet 106. pelaajana NHL:n varaustilaisuudessa 1995. Samana kesänä Országhin varasi myös WHL-joukkue Portland Winterhawks 13. pelaajana CHL:n varaustilaisuudessa, mutta hän kuitenkin päätti jatkaa uraansa HC Banská Bystricassa, joka nousi Extraliigaan kaudeksi 1995–1996. Tulokaskausi toi Országhille 31 runkosarjaottelussa tehot 9+5=14.

Kaudeksi 1996–1997 Országh siirtyi New York Islandersin organisaatioon. Hän pelasi ensimmäisen kautensa kokonaan IHL-joukkue Utah Grizzliesissä, jossa Országh pelasi myös suurimman osan kaudesta 1997–1998, jolloin hän sai Islandersissa tililleen 11 NHL-ottelua tehden yhden syöttöpisteen. Kaksi seuraavaa kautta Országh pelasi suurimmaksi osaksi AHL-joukkue Lowell Lock Monstersissa. Hän sai kaudella 1998–1999 tililleen 12 NHL-ottelua ja kaudella 1999–2000 11 NHL-ottelua.

Országh ei onnistunut nousemaan Islandersin vakiokokoonpanoon ja palasi farmipeleihin kyllästyttyä kaudeksi 2000–2001 Eurooppaan. Hän siirtyi Ruotsin Elitserienissä pelanneeseen Djurgårdens IF:ään. Hän pelasi siellä hienon kauden ja oli tehoilla 23+13=36 joukkueen paras maalintekijä ja toiseksi paras pistemies Kristofer Ottossonin jälkeen. Országh sijoittui koko Elitserienin maalipörssissä toiseksi edellään vain Frölunda HC:n Kristian Huselius, jonka kanssa hän jakoi ylivoimaalipörssin voiton 10 osumallaan. Országh jakoi myös kevään 2001 pudotuspeleissä Djurgårdenin sisäisen maalipörssin voiton seitsemällä osumallaan Ottosonin ja Jimmie Ölvestadin kanssa. Hän voitti kauden päätteeksi Ruotsin-mestaruuden.

Országh palasi kaudeksi 2001–2002 Pohjois-Amerikkaan ja teki vapaana agenttina sopimuksen Nashville Predatorsin kanssa. Hän vakiinnutti paikkansa NHL:ssä, jossa ensimmäinen kokonainen kausi toi Országhille 79 runkosarjaottelussa tehot 15+21=36. Hän teki jatkosopimuksen kaudeksi 2002–2003. Kolmannella Predators-kaudellaan 2003–2004 Országh teki NHL:n yhden kauden piste-ennätyksensä tehtyään 82 runkosarjaottelussa tehot 16+21=37. Hän oli kevään 2004 pudotuspeleissä kahdella osumallaan joukkueen paras maalintekijä Adam Hallin kanssa. NHL:n työsulkukauden 2004–2005 Országh pelasi Slovakian Extraliigaa HKm Zvolenin riveissä. Hän jakoi 16 osumallaan joukkueen sisäisen maalipörssin voiton Vlastimil Plavuchan kanssa. Országh kävi samalla kaudella myös kahden ottelun lainalla kasvattajaseurassaan HC Banská Bystricassa.

Kaudeksi 2005–2006 Országh palasi Ruotsiin ja siirtyi Luleå HF:n riveihin. Joulukuun 2005 lopulla hän palasi kuitenkin NHL:ään tehtyään vuoden mittaisen ja 625 000 dollarin arvoisen sopimuksen Phoenix Coyotesin kanssa. Országh ei kuitenkaan läpäissyt siirtolistaa, josta St. Louis Blues nappasi hänet seuraavana päivänä riveihinsä. Maaliskuussa 2006 Országh sai polvivamman, jonka takia hän ei pelannut kaudella 2006–2007. Polvivaivat päättivät lopulta koko Országhin uran. Hän kävi kaudella 2007–2008 yhden 1. Ligan ottelun mittaisella visiitillä kasvattajaseurassaan HC Banská Bystricassa. Országh yritti tehdä samassa joukkueessa vielä paluutta Extraliigaan syksyllä 2009, mutta päätti uransa 14 siellä pelatun ottelun jälkeen.

### Maajoukkueura

Országh pelasi MM-kilpailuissa vuosina 2001, 2002, 2003, 2004 ja 2005. Hän voitti maailmanmestaruuden vuonna 2002 ja MM-pronssia vuonna 2003. Vuoden 2001 turnauksessa Országh oli tehoilla 2+5=7 Slovakian paras pistemies ja syöttäjä. Vuoden 2005 turnaus hänellä päättyi viiden ottelun jälkeen polvivamman takia. Országh pelasi myös maailmancupissa vuonna 2004.

Országh pelasi myös alle 20-vuotiaiden MM-kilpailuissa vuosina 1995 ja 1996, joista vuoden 1995 turnaus päättyi B-sarjan hopeaan ja sarjanousuun pääsarjatasolle.

Valmentajaura
-------------

Országh aloitti kaudella 2010–2011 HC Banská Bystrican Extraliga-joukkueen apuvalmentajana. Kaudella 2012–2013 hän nousi joukkueen päävalmentajaksi. Kaudella 2013–2014 Országh toimi myös Slovakian A-maajoukkueen apuvalmentajana Vladimír Vůjtekin johtamassa valmennustiimissä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1994–1995 | HC Banská Bystrica | Slovakia I | 38 | 18 | 12 | 30 | – | – | – | – | – | – |  |  |  |  |  |  | JMM B | 7 | 1 | 2 | 3 | 8 |
|  | MHC Martin | SloEL | 1 | 0 | 0 | 0 | 0 | – | – | – | – | – |
| 1995–1996 | HC Banská Bystrica | SloEL | 31 | 9 | 5 | 14 | 22 | – | – | – | – | – |  |  |  |  |  |  | JMM | 6 | 5 | 1 | 6 | 18 |
| 1996–1997 | Utah Grizzlies | IHL | 68 | 12 | 15 | 27 | 30 | 3 | 0 | 1 | 1 | 4 |
| 1997–1998 | Utah Grizzlies | IHL | 62 | 13 | 10 | 23 | 60 | 4 | 2 | 0 | 2 | 0 |
|  | New York Islanders | NHL | 11 | 0 | 1 | 1 | 2 | – | – | – | – | – |
| 1998–1999 | Lowell Lock Monsters | AHL | 68 | 18 | 23 | 41 | 57 | 3 | 2 | 2 | 4 | 2 |
|  | New York Islanders | NHL | 12 | 1 | 0 | 1 | 6 | – | – | – | – | – |
| 1999–2000 | Lowell Lock Monsters | AHL | 55 | 8 | 12 | 20 | 22 | 7 | 3 | 3 | 6 | 2 |
|  | New York Islanders | NHL | 11 | 2 | 1 | 3 | 4 | – | – | – | – | – |
| 2000–2001 | Djurgårdens IF | Elitserien | 50 | 23 | 13 | 36 | 62 | 16 | 7 | 3 | 10 | 20 | Le Mat-pokalen |  |  |  |  |  | MM | 7 | 2 | 5 | 7 | 6 |
| 2001–2002 | Nashville Predators | NHL | 79 | 15 | 21 | 36 | 56 | – | – | – | – | – |  |  |  |  |  |  | MM | 9 | 3 | 1 | 4 | 12 |
| 2002–2003 | Nashville Predators | NHL | 78 | 16 | 16 | 32 | 38 | – | – | – | – | – |  |  |  |  |  |  | MM | 9 | 2 | 1 | 3 | 14 |
| 2003–2004 | Nashville Predators | NHL | 82 | 16 | 21 | 37 | 74 | 6 | 2 | 0 | 2 | 4 |  |  |  |  |  |  | MM | 9 | 0 | 2 | 2 | 8 |
| 2004–2005 | HC Banská Bystrica | Slovakia I | 2 | 2 | 0 | 2 | 4 | – | – | – | – | – |  |  |  |  |  |  | MC | 4 | 0 | 0 | 0 | 6 |
|  | HKm Zvolen | SloEL | 37 | 16 | 14 | 30 | 50 | 17 | 5 | 2 | 7 | 24 |  |  |  |  |  |  | MM | 5 | 0 | 1 | 1 | 0 |
| 2005–2006 | Luleå HF | Elitserien | 19 | 8 | 5 | 13 | 42 | – | – | – | – | – |
|  | St. Louis Blues | NHL | 16 | 4 | 5 | 9 | 14 | – | – | – | – | – |
| 2006–2007 | ei pelannut |  |  |  |  |  |  |  |  |  |  |  |
| 2007–2008 | HC Banská Bystrica | Slovakia I | 1 | 0 | 1 | 1 | 0 | – | – | – | – | – |
| 2008–2009 | ei pelannut |  |  |  |  |  |  |  |  |  |  |  |
| 2009–2010 | HC Banská Bystrica | SloEL | 14 | 1 | 2 | 3 | 6 | – | – | – | – | – |
| 7 kautta | yhteensä | NHL | 289 | 54 | 65 | 119 | 194 | 6 | 2 | 0 | 2 | 4 |
| 4 kautta | yhteensä | SloEL | 83 | 26 | 21 | 47 | 78 | 17 | 5 | 2 | 7 | 24 |
| 2 kautta | yhteensä | Elitserien | 69 | 31 | 18 | 49 | 104 | 16 | 7 | 3 | 10 | 20 |

Lähteet
-------

* Vladimír Országh The Internet Hockey Databasessa (englanniksi)
* Vladimír Országh Legends of Hockey -sivustolla (englanniksi)
* Vladimír Országh *Elite Prospects*. Everysport Media Group AB.  (englanniksi)

### Viitteet

1. 1 2  Vladimir Orszagh – Vapaat agentit – Muut Sarjat – Jatkoaika.com – Kaikki jääkiekosta
2. 1 2 3 4  Vladimír Országh *Elite Prospects*. Everysport Media Group AB.  (englanniksi)
3. 1 2 3  Vladimír Országh Legends of Hockey -sivustolla (englanniksi)
4. ↑  Nashville käytti tukun optioita, myös Kimmo Timonen jatkaa  1.7.2002. Jatkoaika.com. Viitattu 22.7.2012.
5. ↑  Vladimír Országh The Internet Hockey Databasessa (englanniksi)
6. ↑  Phoenix Coyotes hankki Vladimir Orszaghin  30.12.2005. Jatkoaika.com. Viitattu 22.7.2012.
7. ↑  Orszaghin matka jatkuu Bluesiin  31.12.2005. Jatkoaika.com. Viitattu 22.7.2012.
8. ↑  St. Louisin Johnson, Orszagh ja Salvador sairastuvalle  8.3.2006. Jatkoaika.com. Viitattu 22.7.2012.
9. 1 2  NHL:ssä tapahtuu: Boucher Blackhawksiin  24.9.2006. Jatkoaika.com. Viitattu 22.7.2012.
10. ↑  "Vi får se hur det blir" *Hockeysverige.se*.  20.9.2009. NewsMe. Viitattu 11.7.2012. (ruotsiksi)